Як аказалася, ён зусім не хацеў смерці жабрака, аднак сабакі зразумелі загад па-свойму і, накінуўшыся на няшчаснага, разарвалі яго. Масальскі быў настолькі ўражаны, што стаў губляць розум. Спробы Ружы лячыць мужа аказаліся безвыніковымі. Браты мужа пазбавілі яе магчымасці даглядаць хворага, і яна з’ехала з дачкой да сястры, з намовы якой распачала шлюбаразводны працэс. Масальскія рабілі ўсё, каб вар’яцтва Юзэфа Казіміра не было юрыдычна прызнана, а без гэтага касцёл у разводзе адмаўляў. Яна здолела дабіцца свайго толькі пры ўмяшальніцтве канцлера вялікага літоўскага Чартарыйскага.